《东海谣奉送宋大监降香海上天妃庙》
元代·宋沂

东海鲤鱼摇赤尾，舳舻尽发江南来。帆樯出没蛟鼍窟，灵雨神风劳帝子。

紫衣使者麾金幢，麒麟煖玉隐天香。元君昼下翠旗湿，百灵冉冉天吴立。

使君骑马历东吴，吴中父老争迎趋。自言春涛漂白骨，官家下诏复征役。

今年陇亩粳稻空，县官索租到疲癃。丁男登山拾橡栗，妻孥含酸向人泣。

使君北来候神人，应怜赤子百忧集。明年海若不扬波，君归宣室当如何！

作者简介：元清江人，字子与。由艺文监掾迁赣州从事，除常山县尹。有《春咏亭稿》。